Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: követeli meg a 2212/1998. (IX. 30.) Korm. határozat 4.
Paragraph Index: 1396

57. A harmonogram mellett a Bizottság főigazgatóságai és egyes szolgálatai — részben a társulás intézményrendszerében, részben a csatlakozási tárgyalásokkal összefüggésben — egyre inkább szorgalmazzák olyan megfelelőségi táblázatok készítését, amelyek tételesen, rendelkezésről rendelkezésre mutatják be, hogy a magyar jogszabály, illetve annak tervezete mennyiben és hogyan felel meg a közösségi jog követelményeinek. E táblázatok — melyeket gyakran neveznek „konkordancia”, összeegyeztethetőségi vagy összehasonlító táblázatoknak is — elkészítését célszerű összehangolni és egységesíteni. A már elkészült táblázatokat a Külügyminisztérium és az Igazságügyi Minisztérium gyűjti össze. E két minisztérium a táblázatokról nyilvántartást is vezet. E táblázatok tartalmának nagy jelentősége lehet mind a társulás intézményrendszerében, mind pedig a csatlakozási tárgyalásokon. Előzetes — átadásukat megelőző — jóváhagyásuk ezért is szükséges. Csak azok a megfelelőségi táblázatok tekinthetők hivatalosnak és csak azok adhatók át a Bizottságnak vagy az elnökséget adó tagállam képviselőjének, amelyeket az Igazságügyi Minisztérium és a Külügyminisztérium jóváhagyott. A jogszabályok nagy száma miatt természetesen nem lehetséges és nem is szükséges a jogharmonizáció jegyében 1999/108. szám megalkotott jogszabályokról megfelelőségi táblázatot készíteni. Elsősorban a Bizottságnak, illetve a tagállamoknak a csatlakozási tárgyalásokon jelzett igényeit célszerű kielégíteni. A tájékoztató 3. számú melléklete tartalmazza a megfelelőségi táblázatok egységes formáját. A mellékletben található — egységesen alkalmazandó — táblázattól indokolt esetben, főként a csatlakozási tárgyalásokon jelentkező különleges igényekre figyelemmel el lehet térni (abba új címszavak, rovatok is beilleszthetők, más rövidítéseket is lehet használni stb.).

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes